# A-streptokokki-infektiot

A-streptokokin aiheuttamat nielu- ja ihoinfektiot voivat esiintyä epidemioina perheissä, päiväkodeissa ja kouluissa. A-streptokokki voi aiheuttaa nielutulehduksen (”angiinan”), tulirokon, märkäruven tai perianaalidermatiitin (peräaukkoa ympäröivän ihon tulehduksen eli ”peppuangiinan”).

Tulirokon oireita voivat olla mm. kurkkukipu, kuume, päänsärky, kirkkaan punainen kieli, punoittava ja kutiava ihottuma. Nielutulehduksen oireita voivat olla mm. kurkkukipu, vaaleat peitteet nielussa ja kuume. Märkäruven oireena on tyypillisesti nopeasti leviävä, erittävä ja kellertäväkatteinen ihottuma, yleisimmin suun ja nenän ympäristössä. Perianaalidermatiitin oireena on punoittava ja kutiava ihottuma peräaukkoa ympäröivällä ihoalueella.

## Tartunta

A-streptokokki leviää eritteiden välityksellä pisara- ja kosketustartuntana lähikontakteihin. A-streptokokin leviäminen on ehkäistävissä hyvällä käsihygienialla. A-streptokokin aiheuttama nielutulehdus ja tulirokko on tartuttava viikon ajan ennen oireiden alkua. Märkärupi tartuttaa, kun oireet ovat alkaneet. A-streptokokki-infektioiden oireet alkavat yleensä 1–4 vuorokauden kuluessa, mutta itämisaika saattaa olla jopa kuukausi.

Mikäli epäillään jotakin A-streptokokin aiheuttamaa infektiota, tulee ottaa yhteyttä terveydenhuoltoon.

## Hoito

A-streptokokki-infektio hoidetaan aina antibiootilla. Märkärupi hoidetaan tapauskohtaisesti joko paikallishoitovalmisteella tai suun kautta otettavalla antibiootilla.

Nielutulehduksessa ja tulirokossa

* hammasharja ja -tahna vaihdetaan 48 h kuluttua antibioottihoidon aloituksesta
* käsipyyhe vaihdetaan päivittäin
* tutit ja tuttirasiat keitetään päivittäin
* hammasproteesit, -kiskot yms. pestään päivittäin
* lasten unikaverit pestään 48 h kuluttua antibioottihoidon aloituksesta

Märkäruvessa ja perianaalidermatiitissa

* pyyhkeet ja alusvaatteet vaihdetaan päivittäin
* tulehtuneiden ihoalueiden koskettua tulee välttää
* liinavaatteet vaihdetaan 48 h kuluttua antibioottihoidon aloituksesta
* lasten unikaverit pestään 48 h kuluttua antibioottihoidon aloituksesta

Siivoukseksi riittää tavallinen viikkosiivous (huonetilojen imurointi ja pintojen sekä WC:n ovenkahvojen ja hanojen huolellinen pyyhkiminen).

Mikäli lapsella todetaan jokin edellä mainituista infektioista, siitä ilmoitetaan hoitopaikkaan tai kouluun. Hoitopaikkaan tai kouluun voi palata, kun on kulunut 24 tuntia suun kautta otettavan antibiootin aloituksesta. Märkäruven osalta hoitopaikkaan tai kouluun voi palata, kun on kulunut paikallishoidon alusta 48 tuntia.

Lisää ohjeita THL:n sivuilta <https://thl.fi/fi/web/infektiotaudit-ja-rokotukset/taudit-ja-torjunta/taudit-ja-taudinaiheuttajat-a-o/a-ryhman-streptokokki>

Katso myös Terveyskirjastosta, Infektiot ja päivähoito <https://www.terveyskirjasto.fi/dlk01200>